Richard Adams

**Richard George Adams** (født 9. mai 1920 i Newbury i Berkshire, død 24. desember 2016 i Oxford) var en britisk forfatter, best kjent for barneboka/allaldersboka *[[Flukten til Watership]]* (*Watership Down*), som han debuterte med i 1972, og som han mottok Carnegie Medal in Literature for i .

## Liv og virke
Han studerte nyere historie ved Worcester College ved University of Oxford 1938–1940 og 1946–1953, og arbeidet fra 1948 til 1974 som statstjenestemann. Under krigen tjenestegjorde han i Royal Army Service Corps, som utførte ingeniør- og logistikkoppgaver for Royal Air Force i Midtøsten og Europa. Han debuterte som forfatter i 1972, og fra 1974 var han forfatter på full tid.

Han ble valgt til medlem av Royal Society of Literature i 1975. Han var president i Royal Society for the Prevention of Cruelty to Animals i 1982. Sammen med naturforskeren Ronald Lockley gjennomførte han i 1981 en reise gjennom Antarktis, og skrev en bok fra reisen. Han hadde tidligere samarbeidet med Lockley om naturskildringene i *Watership Down*.

Han bodde i Whitchurch, i samme egn som han vokste opp. Han var gift med Elizabeth; paret fikk to døtre.

## Bøker
Debuten med *Watership Down* var et gjennombrudd, og boka fikk stor utbredelse. Skildringen av kaninenes reise fra en truet skog til et tryggere sted er en antropomorf fortelling hvor kaninene har menneskelige egenskaper, og dertil har sitt eget språk, mytologi og historie. Boka kan leses fra mange synsvinkler; både som naturskildring og som en effektiv men tradisjonell maskulin heltefortelling og eventyrreise («a classic example of the male-oriented 'quest' book, with a highly conventional range of characters»). Boka er filmatisert tre ganger, som animasjonsfilm for kino i 1978, som tv-serie i 1999-2001 og som Netflix serie i 2018. Den er også bearbeidet for teater og som videospill.

Adams' senere bøker har ikke hatt samme gjennomslagskraft som debuten. Han har skrevet fantasybøker, barnebøker med historiske og antropomorfe tema og dyrefortellinger. En av romanene, *Traveller* skildrer den amerikanske borgerkrigen fra synsvinkelen til general Robert E. Lees hest.

På norsk finnes *Flukten til Watership* (1972, oversatt 1978), barnediktsamlingen *Tiger-turen* (*The Tyger Voyage* 1976, oversatt 1976) og romanene *Pesthundene* (*The Plague Dogs* 1977, oversatt 1980) og *Piken i husken* (*The girl in a swing* 1980, oversatt 1989). *De fire årstider i naturen* (1976), utgitt av Bokklubbens Barn, er en norsk utgave av *Nature Through the Seasons* (1975). 

I tillegg til *Watership Down* er også to andre av Adams' romaner filmatisert: *The Plague Dogs* i 1982 og *The girl in a swing* i 1988.

## Bibliografi

* *Watership Down* (1972)
* *Shardik* (1974)
* *Nature Through the Seasons* (1975)
* *The Tyger Voyage* (1976)
* *The Plague Dogs* (1977)
* *The Ship's Cat* (1977)
* *The Adventures & Brave Deeds Of The Ship's Cat On The Spanish Maine: Together With The Most Lamentable Losse Of The Alcestis & Triumphant Firing Of The Port Of Chagres* (1977) (også utgitt som *The Ship's Cat*)
* *Nature Day and Night* (1978) sammen med Max Hooper
* *The Girl in a Swing* (1980)
* *The Iron Wolf and Other Stories* (1980), i USA som *The Unbroken Web: Stories and Fables*
* *The Legend of Te Tuna* (1982)
* *Voyage Through the Antarctic* (1982) sammen med Ronald Lockley
* *Maia* (1984)
* *A Nature Diary* (1985)
* *The Bureaucats* (1985)
* *Traveller* (1988)
* *The Day Gone By* (selvbiografi) (1990)
* *Tales from Watership Down* (samling av sammenknyttede fortellinger) (1996)
* *The Outlandish Knight* (1999)
* *Daniel* (2006)

## Referanser


## Eksterne lenker
* 
* 
* Richard Adams  hos Internet Book Database of Fiction
* 
* Richard Adams hos Wrecking Ball Press